ระเบียบกรมที่ดิน ว่าด้วยการรับคำขอรังวัด การนัดรังวัด และการเรียกค่าใช้จ่ายในการรังวัดเฉพาะราย (ฉบับที่ 2) พ.ศ. 2558
ระเบียบกรมที่ดิน
ระเบียบกรมที่ดิน
ว่าด้วยการรับคำขอรังวัด
การนัดรังวัด
และการเรียกค่าใช้จ่ายในการรังวัดเฉพาะราย
(ฉบับที่ ๒)
พ.ศ. ๒๕๕๘
 

โดยที่เป็นการสมควรแก้ไขเพิ่มเติมระเบียบกรมที่ดิน
ว่าด้วยการรับคำขอรังวัด การนัดรังวัด และการเรียกค่าใช้จ่ายในการรังวัดเฉพาะราย
พ.ศ. ๒๕๔๗ ให้สอดคล้องกับระเบียบกระทรวงมหาดไทย ว่าด้วยค่าใช้จ่ายในการรังวัดเกี่ยวกับโฉนดที่ดิน
หรือพิสูจน์สอบสวน หรือตรวจสอบเนื้อที่เกี่ยวกับหนังสือรับรองการทำประโยชน์
(ฉบับที่ ๒) พ.ศ. ๒๕๕๘ ที่ได้ปรับปรุงหลักเกณฑ์การคำนวณค่าใช้จ่ายในการรังวัด
ในลักษณะเหมาจ่าย และหลักเกณฑ์การเพิ่มวันทำการรังวัดให้เหมาะสมกับสภาวการณ์ในปัจจุบัน
โดยใช้เนื้อที่แปลงที่ขอรังวัดเป็นเกณฑ์กำหนดวันทำการรังวัดเพื่อคำนวณค่าใช้จ่าย
กรมที่ดิน จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบกรมที่ดิน ว่าด้วยการรับคำขอรังวัด การนัดรังวัดและการเรียกค่าใช้จ่ายในการรังวัดเฉพาะราย
(ฉบับที่ ๒) พ.ศ. ๒๕๕๘

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ
๑๒ ของระเบียบกรมที่ดิน ว่าด้วยการรับคำขอรังวัด การนัดรังวัด และการเรียกค่าใช้จ่ายในการรังวัดเฉพาะราย
พ.ศ. ๒๕๔๗ และให้ใช้ความต่อไปนี้แทน
ข้อ ๑๒ ค่าใช้จ่ายในการรังวัดให้เรียกในลักษณะเหมาจ่ายตามระเบียบกระทรวงมหาดไทย
ว่าด้วยค่าใช้จ่ายในการรังวัดเกี่ยวกับโฉนดที่ดิน หรือพิสูจน์สอบสวน
หรือตรวจสอบเนื้อที่เกี่ยวกับหนังสือรับรองการทำประโยชน์ (ฉบับที่ ๒) พ.ศ. ๒๕๕๘
และระเบียบกรมที่ดิน ว่าด้วยการรับจ่ายเงินค่าใช้จ่าย (เงินมัดจำรังวัด)
ในการรังวัดเกี่ยวกับโฉนดที่ดิน หรือพิสูจน์สอบสวน
หรือตรวจสอบเนื้อที่เกี่ยวกับหนังสือรับรองการทำประโยชน์ พ.ศ. ๒๕๔๒
และที่จะมีแก้ไขเพิ่มเติม ซึ่งในการเรียกค่าใช้จ่ายให้พิจารณาจากประกาศจังหวัด
โดยใช้เนื้อที่แปลงที่ขอรังวัดเป็นเกณฑ์
และให้หัวหน้าฝ่ายรังวัดหรือผู้ที่ได้รับมอบหมาย เป็นลายลักษณ์อักษรนัดทำการรังวัด
สอบสวนผู้ขอรังวัดเกี่ยวกับตำแหน่งและสภาพที่ดินในขณะยื่นคำขอ
หากมีเหตุต้องเพิ่มวันทำการรังวัดให้พิจารณาตามหลักเกณฑ์การเพิ่มวันทำการรังวัดในบัญชีท้ายระเบียบฯ
โดยระบุเหตุผลให้ปรากฏในใบนัดรังวัด (ท.ด. ๒ ก) ทำการบันทึกต่อจากข้อความ สภาพที่ดินขณะขอทำการรังวัด.... พร้อมชี้แจงค่าใช้จ่ายในการรังวัดให้ผู้ขอทราบ
ไม่ต้องขออนุมัติเพิ่มวันทำการรังวัดจากเจ้าพนักงานที่ดิน ทั้งนี้
การกำหนดค่าใช้จ่ายในการรังวัดดังกล่าว
ให้คำนึงถึงผลกระทบกับประชาชนที่จะได้รับหากกำหนดค่าใช้จ่ายที่สูงเกินความจำเป็นด้วย

ข้อ ๔ ให้ยกเลิกความในข้อ ๑๘ ของระเบียบกรมที่ดิน
ว่าด้วยการรับคำขอรังวัด การนัดรังวัดและการเรียกค่าใช้จ่ายในการรังวัดเฉพาะราย
พ.ศ. ๒๕๔๗ และให้ใช้ความต่อไปนี้แทน
ข้อ ๑๘ คำขอรังวัดที่ยื่นไว้ก่อนวันที่ระเบียบกระทรวงมหาดไทย
ว่าด้วยค่าใช้จ่ายในการรังวัดเกี่ยวกับโฉนดที่ดิน หรือพิสูจน์สอบสวน
หรือตรวจสอบเนื้อที่เกี่ยวกับหนังสือรับรองการทำประโยชน์ (ฉบับที่ ๒) พ.ศ. ๒๕๕๘
มีผลใช้บังคับ ให้ปฏิบัติตามระเบียบและแนวทางที่วางไว้เดิม ทั้งนี้
ไม่ว่าคำขอนั้นจะมีความจำเป็นต้องเรียกค่าใช้จ่ายในการรังวัดเพิ่มในภายหลัง เช่น
การรังวัดมีเหตุขัดข้องและงดรังวัดไว้ เป็นต้น


ประกาศ
ณ วันที่ ๒๘ กรกฎาคม พ.ศ. ๒๕๕๘
ศิริพงษ์
ห่านตระกูล
อธิบดีกรมที่ดิน







ปริยานุช/ผู้จัดทำ
๑๙ สิงหาคม
๒๕๕๘

ปุณิกา/ผู้ตรวจ
๔ กันยายน ๒๕๕๘










[๑] ราชกิจจานุเบกษา
เล่ม ๑๓๒/ตอนพิเศษ ๑๘๖ ง/หน้า ๙/๑๓ สิงหาคม ๒๕๕๘